《观灯篇》
明代·冯琦

帝握千秋历，天开万国欢。
莺花周正月，灯火汉长安。
长安正月旋玑正，万户阳春布天令。
新岁风光属上元，中原物力方全盛。
五都万宝集燕台，航海梯山人贡回。
白环银瓮殊方至，翡翠明珠万里来。
薄暮千门凝瑞霭，当天片月流光彩。
十二楼台天不夜，三千世界春如海。
万岁山前望翠华，九光灯里簇明霞。
六宫尽罢鱼龙戏，千炬争开菡萏花。
六宫千炬纷相似，星桥直接银河起。
赤帝真乘火德符，玉皇端拱红云里。
灯烟散入五侯家，炊金馔玉斗骄奢。
桂烬兰膏九微火，珠帘绣幌七香车。
长安少年喜宾客，驰骛东城复南陌。
百万纵博输不辞，十千沽酒贫何惜。
夜深纵酒复征歌，归路曾无醉尉诃。
六街明月吹笙管，十里香风散绮罗。
绮罗笙管春如绣，穷檐蔀屋寒如旧。
谁家朝突静无烟，谁家夜色明于画。
夜夜都城望月新，年年郡国告灾频。
愿将圣主光明烛，普照冰天桂海人。

作者简介：（1558—1603）明山东临朐人，字用韫，一字琢庵。万历五年进士。授编修。累官礼部尚书。疏请停矿税，征还各地税监，不果。又极陈士子崇佛教之弊，请约禁。卒谥文敏。有《经济类编》、《宗伯集》。